CELEX: C2007/211/94
Language: hu
Date: 2007-09-08 00:00:00
Title: T-256/07. sz. ügy: 2007. július 16-án benyújtott kereset – Organisation des Modjahedines du peuple d'Iran kontra Tanács

8.9.2007   
            
            
               HU
            
            
               Az Európai Unió Hivatalos Lapja
            
            
               C 211/50
            
         2007. július 16-án benyújtott kereset – Organisation des Modjahedines du peuple d'Iran kontra Tanács
   (T-256/07. sz. ügy)
   (2007/C 211/94)
   Az eljárás nyelve: angol
   Felek
   
      Felperes: Organisation des Modjahedines du peuple d'Iran (Auvers-sur-Oise, Franciaország) (képviselők: J.-P. Spitzer ügyvéd, D. Vaughan QC)
   
      Alperes: az Európai Unió Tanácsa
   Kereseti kérelmek
   
               —
            
            
               Az Elsőfokú Bíróság semmisítse meg a 2007/445/EK tanácsi határozat felperesre vonatkozó részét;
            
         
               —
            
            
               az Elsőfokú Bíróság az alperest kötelezze a költségek viselésére.
            
         Jogalapok és fontosabb érvek
   A felperes azt kéri, hogy az Elsőfokú Bíróság részlegesen semmisítse meg a terrorizmus elleni küzdelem érdekében egyes személyekkel és szervezetekkel szemben hozott különleges korlátozó intézkedésekről szóló 2580/2001/EK rendelet 2. cikke (3) bekezdésének végrehajtásáról, és a 2006/379/EK és a 2006/1008/EK határozat hatályon kívül helyezéséről szóló, 2007. június 28-i 2007/445/EK tanácsi határozatot (1), amely a felperest továbbra is a pénzeszközök, egyéb vagyoni értékek és gazdasági erőforrások befagyasztásával érintett személyek, csoportok és szervezetek jegyzékében szerepelteti.
   Keresetének alátámasztásául a felperes előadja: a vitatott tanácsi határozatot azért kell megsemmisíteni, mert a Tanács hatályban tartotta a 2006/379/EK határozatnak a felperest a jegyzékben szerepeltető részét, noha azt az Elsőfokú Bíróság T-228/02. sz., Organisation des Modjahedines du peuple d'Iran kontra Tanács ügyben hozott ítélete következtében módosítania kellett volna vagy hatályon kívül kellett volna helyeznie. A felperes álláspontja szerint a Tanácsot a felperes nevének az említett jegyzékből való eltávolítására vonatkozó kötelezettség terhelte.
   A felperes továbbá azt állítja, hogy a vitatott határozatot a meghallgatáshoz való jogát megsértve és kellő indokolás nélkül fogadták el.
   A felperes állítása szerint a vitatott határozat 2001 előtti időszakra vonatkozó bizonyítékokon alapul, a 2001 utáni időszakra vonatkozó, általa szolgáltatott bizonyítékokat viszont nem vették figyelembe.
   E körülmények a felperes szerint hatáskörrel való visszaélésnek minősülnek.
   
      (1)  HL 2007., L 169., 58. o.